Arċipriet u kappillan ġodda għas-Siġġiewi u Ħ'Attard
Ritratti: Kurja – knisja.mt/ritratti L-Arċisqof ta' Malta ħatar arċipriet u kappillan ġodda għas-Siġġiewi u Ħ'Attard rispettivament. Fi stqarrija, l-Arċidjoċesi ta' Malta qalet li Dun Josef Mifsud inħatar bħala Arċipriet tal-parroċċa ta' San Nikola fis-Siġġiewi. Dun Joseph Grech inħatar bħala kappillan tal-parroċċa ta' Santa Marija f'Ħ'Attard. Skont l-Arċidjoċesi, Dun Josef Mifsud (xellug) twieled fl-1981 u trabba s-Siġġiewi. Huwa studja fil-Fakultà tat-Teoloġija fl-Università ta' Malta u ġie ordnat saċerdot fl-1 ta' Lulju 2007. Hu serva bħala viċi kappillan fil-parroċċa tal-Madonna tal-Grazzja, Ħaż-Żabbar, u fl-2010 inħatar bħala kappillan tal-parroċċa ta' San Ġużepp Ħaddiem f'Birkirkara. Skont l-Arċidjoċesi, il-parroċċa tas-Siġġiewi tiġbor fiha madwar 7,700 persuna f'2,500 familja. L-Arċidjoċesi ta' Malta qalet li Dun Joseph Grech (lemin) twieled fl-1970. Huwa studja fil-Fakultà tal-Arti u fil-Fakultà tat-Teoloġija fl-Università ta' Malta. Hu ġie ordnat saċerdot fid-29 ta' Ġunju 1997. Dun Grech serva bħala viċi arċipriet fil-parroċċa ta' Bormla (1997), arċipriet tal-Isla (2002), u arċipriet tas-Siġġiewi (2012) fejn kien ilu jservi għal dawn l-aħħar seba' snin. Skont l-Arċidjoċesi, il-parroċċa ta' Ħ'Attard tiġbor fiha madwar 11,000 persuna f'3,300 familja.